钦定古今图书集成/明伦汇编/氏族典/第448卷 > 《宋书》 > 《沈约自序》
## 钦定古今图书集成/明伦汇编/氏族典/第448卷 > 《宋书》 > 《沈约自序》

昔少皞金天氏有裔子曰昧，为元冥师，生允格、台骀、
台骀能业其官，宣汾洮，障大泽以处太原。帝颛顼嘉
之，封诸汾川。其后四国：沈、姒、蓐、黄。沈子国，今汝南平
舆沈亭是也。春秋之时，列于盟会。定公四年，诸侯会
召陵伐楚，沈子不会。晋使蔡伐沈，灭之，以沈子嘉归。
其后因国为氏。自兹以降，谱谍罔存。秦末有沈逞，征
丞相不就。汉初，逞曾孙保，封竹邑侯。保子遵，自本国
迁居九江之寿春，官至齐王、太傅、敷德侯。遵子达，骠
骑将军。达子干，尚书令。干子弘，南阳太守。弘子勗，河
内守。勗子奋，御史中丞。奋子恪，将作大匠。恪子谦，尚
书关内侯。谦子靖，济阴太守。靖子戎，字威卿，仕州为
从事，说降剧贼尹良。汉光武嘉其功，封为海昏县侯，
辞不受，因避地徙居会稽乌程县之馀不乡，遂世家
焉。顺帝永建元年，分会稽为吴郡，复为吴郡人；灵帝
初平五年，分乌程、馀杭为永安县。吴孙皓宝鼎二年，
分吴郡为吴兴郡，复为郡人。虽邦邑屡改，而筑室不
迁。晋武帝平吴后，太康二年，改永安为武康县。史臣
七世祖延，始居县东乡之博陆里馀乌村。王父从官
京师，义熙十一年，高祖赐馆于建康都亭里之运巷。